## Pravilnik o upisu sorti u sortnu listu

### NN 45/2008 (18.4.2008.), Pravilnik o upisu sorti u sortnu listu

# MINISTARSTVO POLJOPRIVREDE, RIBARSTVA I RURALNOG RAZVOJA

**1536**

Na temelju članka 50. stavka 3., članka 52. stavka 4., članka, članka 55. stavka
5., članka 60. stavka 4., članka 66. stavka 6., članka 67. stavka 3., članka 70.
stavka 6. i članka 71. stavka 4. Zakona o sjemenu, sadnom materijalu i
priznavanju sorti poljoprivrednog bilja (»Narodne novine« broj 140/05, 35/08)
ministar poljoprivrede, ribarstva i ruralnog razvoja donosi

## PRAVILNIK

### O UPISU SORTI U SORTNU LISTU1

I. TEMELJNE ODREDBE

Članak 1.

1) Ovim Pravilnikom propisuje se način upisa i vođenje Sortne liste
poljoprivrednog bilja Republike Hrvatske (u daljnjem tekstu: Sortna lista
Republike Hrvatske) za biljne vrste za koje je obvezan upis, sadržaj sortne
liste i dosjea sorte, uvjeti i postupak za obnavljanje upisa sorte u Sortnu
listu Republike Hrvatske, uvjeti za utvrđivanje prihvatljivosti imena sorte,
nadzor nad održavanjem sorte te sadržaj i način vođenja evidencije o održavanju
sorte.
2) Upis u Sortnu listu Republike Hrvatske obvezan je za sljedeće biljne vrste
uljarice i predivo bilje, krmno bilje, žitarice, repe, povrće, krumpir i lozu

II. ZAHTJEV ZA PRIZNAVANJE SORTE

Članak 2.

1) Zahtjev za priznavanje sorte podnosi se Zavodu za sjemenarstvo i
rasadničarstvo (u daljnjem tekstu: Zavod) na Obrascu 1. koji je tiskan uz ovaj
Pravilnik i njegov je sastavni dio.
2) Uz Zahtjev iz stavka 1. ovoga članka prilaže se i UPOV (Međunarodna
organizacija za zaštitu biljnih sorti) ili CPVO (Ured Zajednice za zaštitu
biljnih sorti) Tehnički upitnik te ukoliko je potrebna punomoć o zastupanju u
postupku priznavanja sorti poljoprivrednog bilja na Obrascu 4. koji je tiskan uz
ovaj Pravilnik i njegov je sastavni dio.

Članak 3.

1) Zahtjev za priznavanje sorte (u daljnjem tekstu: Zahtjev) podnosi se u dva
primjerka posebno za svaku sortu.
2) Rok za dostavu Zahtjeva propisan je posebnim propisom o priznavanju sorti.
3) Rok iz stavka 2. primjenjuje se i u slučaju kada podnositelj zahtjeva
odustane od postupka priznavanja za sorte koje su u postupku priznavanja te u
slučaju kada podnositelj zahtjeva traži privremeni prekid postupka priznavanja
koji ne može trajati duže od jedne godine.
4) Nakon primitka Zahtjeva Zavod utvrđuje da li je Zahtjev potpun odnosno sadrži
li podatke o:
– podnositelju Zahtjeva;
– zastupniku ukoliko postoji;
– osobi odgovornoj za održavanje sorte (u daljnjem tekstu: održivač sorte);
– vrsti;
– imenu sorte ili oplemenjivačku oznaku;
– izvoru sorte;
– namjeni sorte;
– ispitivanju različitosti, ujednačenosti i postojanosti (DUS);
– opisu sorte u Tehničkom upitniku;
– genetski modificiranim organizmima (u daljnjem tekstu: GMO)
5) Zahtjev je potpun ukoliko sadrži sve podatke iz stavka 4. ovoga članka.
6) Zavod će staviti upisni broj sorte na Zahtjev kao potvrdu da je sorta
uključena u postupak ispitivanja u svrhu priznavanja i dostaviti ga podnositelju
Zahtjeva.
7) Sažetak potpunog Zahtjeva bit će objavljen u Službenom glasilu Zavoda.
8) Ako Zavod utvrdi da zahtjev nije potpun, izvijestit će podnositelja zahtjeva
i zatražiti da u roku od 30 dana otkloni utvrđene nedostatke.
9) Ako podnositelj zahtjeva ne otkloni nedostatke u roku iz stavka 8. ovoga
članka, zahtjev će se odbaciti.

III. UTVRĐIVANJE PRIHVATLJIVOSTI IMENA SORTE (DENOMINACIJA)

Članak 4.

1) Ukoliko podnositelj zahtjeva prilikom podnošenja Zahtjeva nije predložio ime
sorte za upis u Sortnu listu Republike Hrvatske, dužan je predložiti ime sorte
do kraja prve vegetacijske godine ispitivanja u postupku priznavanja.
2) Prijedlog imena sorte podnositelj zahtjeva dostavlja na Obrascu 3. koji je
tiskan uz ovaj Pravilnik i njegov je sastavni dio.
3) Ako podnositelj zahtjeva ne predloži ime sorte do 30. lipnja druge godine
ispitivanja gospodarske vrijednosti u postupku priznavanja, rješenjem će se
odbiti Zahtjev.

Članak 5.

1) Ime sorte (denominacija) može biti u obliku zamišljenog imena ili u obliku
koda.
2) Podnositelj zahtjeva mora naznačiti oblik imena za sortu. Ukoliko podnositelj
zahtjeva ne naznači na Zahtjevu o kojem se obliku imena radi, kao predloženo
smatrat će se zamišljeno ime.

Članak 6.

Ime sorte u obliku zamišljenog imena nije prihvatljivo ukoliko:
– sadrži samo jedno slovo;
– sadrži seriju slova koja formiraju neizgovorljivu riječ, izuzev ukoliko ne
formiraju ustanovljenu kraticu, može sadržavati najviše dvije utvrđene kratice,
od najviše tri znaka, koje se nalaze na oba kraja imena sorte;
– sadrži broj, izuzev kada je integralni dio imena ili kada indicira da će sorta
biti jedna u seriji srodnih sorti;
– sadrži više od tri riječi izuzev kada je takvo ime već odobreno u nekoj od
zemalja članica UPOV-a;
– sadrži izuzetno dugu riječ;
– sadrži crticu, točku, razmak izuzev između riječi, sadrži kombinaciju velikih
i malih slova u riječi, sadrži druge oznake, simbole, indeks, eksponent.

Članak 7.

Ime sorte u obliku koda nije prihvatljivo ukoliko:
– sadrži veliki broj samo brojeva, izuzev u slučaju inbred linija ili sličnih
tipova sorte;
– sadrži samo jedno slovo;
– sadrži više od deset slova ili slova i brojeva;
– sadrži više od četiri bloka slova ili slova i brojeva ili brojeva;
– sadrži crticu, točku, sadrži druge oznake, simbole, indeks, eksponent.

Članak 8.

1) Ime sorte nije prihvatljivo ukoliko je isto ime sorte već registrirano u
zemljama članicama UPOV-a, za istu vrstu ili bliske vrste tj. vrste koje se
nalaze u istoj UPOV-oj klasifikacijskoj grupi. Lista UPOV-ih klasifikacijskih
grupa nalazi se u Prilogu 1. koji je tiskan uz ovaj Pravilnik i njegov je
sastavni dio.
2) Bliskim vrstama smatraju se vrste koje su klasificirane u istu klasu.

Članak 9.

1) Ime sorte nije različito od imena druge sorte ukoliko se razlikuje samo u
jednom slovu ili broju ili naglasku na slovu, vodeći računa o bliskim vrstama.
2) Razlika u jednom slovu kod imena sorte smatrat će se dovoljna u slučaju:
– utvrđenih kratica kao zasebne cjeline imena sorte;
– kada se prvo slovo imena sorte razlikuje;
– ukoliko je ime sorte kratko.
3) Odredbe ovoga članka ne odnose se na ime sorte kada je u obliku koda.

Članak 10.

Isto ime sorte može se koristiti kada sorta nije više na tržištu, a prošlo je
deset godina od njenog brisanja sa sortne liste.

Članak 11.

Kao ime sorte ne mogu se koristi:
– oznaka valute ili tehnički pojmovi koji su vezani za težinu i mjere;
– tehnički pojmovi koji su postali dio svakodnevnog jezika, koji se koriste kada
se trži sa sjemenom drugih sorti;
– ime koje se koristi u skladu s drugim posebnim propisima.

Članak 12.

Ime sorte je neprihvatljivo ako:
1. navodi na krivi zaključak da:
– sorta sadrži određena svojstva;
– je sorta u srodnosti ili je izvedena od druge sorte;
– samo ta sorta sadrži određeno svojstvo ili vrijednost;
– je sorta neka druga sorta zbog sličnosti s poznatom trgovačkom markom vezano
uz identitet prijavljivača, održivača ili oplemenjivača sorte;
2. sadrži:
– komparativ ili superlativ;
– latinsko ili hrvatsko ime roda ili vrste ili dio imena poljoprivredne grupe
bilja kojoj sorta pripada;
– ime fizičke ili pravne osobe koje navodi na krivi zaključak vezano za
prijavljivača, održivača ili oplemenjivača;
– zemljopisne pojmove, imena koja mogu navoditi na krivi zaključak vezano za
svojstva ili vrijednost sorte.

Članak 13.

U slučaju da je sorta priznata pod određenim imenom u drugoj zemlji ukoliko je
moguće treba koristiti isto ime, ako to ime nije svojim smislom ili izričajem
uvredljivo ili neprimjereno u hrvatskom jeziku.
Ukoliko se sorta u drugoj zemlji stavlja na tržište pod različitim imenom to ime
treba biti navedeno u Sortnoj list Republike Hrvatske kao sinonim.

Članak 14.

1) U postupku utvrđivanja prihvatljivosti imena sorte koji provodi Zavod,
prijedlog imena sorte objavljuje se u Službenom glasilu Zavoda.
2) Na predloženo ime sorte svatko tko iskaže pravni interes može Zavodu
podnijeti prigovor i to najkasnije u roku od tri mjeseca od dana objave
predloženog imena u Službenom glasilu Zavoda. Prigovor mora biti u pisanoj formi
i s obrazloženjem.
3) Ako Zavod utvrdi da predloženo ime sorte ne odgovara, odnosno da je prigovor
opravdan, poziva podnositelja Zahtjeva da u roku od šezdeset dana predloži novo
ime sorte.
4) Ako podnositelj zahtjeva ne predloži novo ime sorte u roku iz stavka 3. ovoga
članka Zavod će rješenjem odbaciti zahtjev za priznavanjem.

IV. NAČIN ISPITIVANJA SORTI

Članak 15.

Način ispitivanja sorti provodi se prema propisu kojim se uređuje postupak
priznavanja sorti poljoprivrednog bilja.

V. ČUVANA SORTA

Članak 16.

1) Domaća sorta je sorta ili populacija određene poljoprivredne biljne vrste
koja:
– potječe iz domaćih biljnih genetskih izvora i nije bila predmet sustavnog
oplemenjivanja;
– je uzgajana u Republici Hrvatskoj; i
– je održavana i umnažana u Republici Hrvatskoj u sličnim ekološkim uvjetima.
2) Sorta se, također, smatra domaćom sortom ako:
– je stvorena u Republici Hrvatskoj prije više od 15 godina ili, u slučaju loze,
više od 30 godina;
– se sjeme i reprodukcijski sadni materijal još uvijek proizvodi u Republici
Hrvatskoj;
– se održava i proizvodi u Republici Hrvatskoj ili u sličnom ekološkim uvjetima.
3) Udomaćene sorte su starije sorte stranog podrijetla koje:
– su se proizvodile u Republici Hrvatskoj više od 15 godina ili, u slučaju loze,
više od 50 godina i koje su se dobro prilagodile na proizvodne uvjete u
Republici Hrvatskoj;
– se održavaju i proizvode u Republici Hrvatskoj ili u sličnim ekološkim
uvjetima.
4) Rok iz stavka 2. i 3. ovoga članka računa se od dana stupanja na snagu ovoga
Pravilnika.

Članak 17.

1) U cilju očuvanja biljnih genetskih izvora »in situ« i održivog korištenja
biljnih genetskih izvora kroz uzgoj, domaće ili udomaćene sorte mogu biti
upisane u Sortnu listu Republike Hrvatske kao »čuvana sorta« ukoliko:
– je različita,
– ne dođe do promjene svojstava u ponovljenom reprodukcijskom ciklusu,
– ima odgovarajuću VCU vrijednost.
2) Iznimno od odredbe o priznavanju iz stavka 1. ovoga članka, čuvana sorta može
biti priznata i ako su za različitost i stabilnost utvrđena svojstva koja su
navedena u Prilogu 2. koji je tiskan uz ovaj Pravilnik i njegov je sastavni dio.
3) Službeno ispitivanje »čuvane sorte« za stavljanje sorte na Sortnu listu
Republike Hrvatske neće se provoditi ukoliko su dovoljne sljedeće informacije:
a) opis domaće sorte i njena denominacija,
b) rezultati neslužbenog ispitivanja,
c) znanja stečena kroz praktično iskustvo tijekom uzgoja, umnažanja i
korištenja,
d) druge informacije.

Članak 18.

1) Zahtjev za upis »čuvane sorte« u Sortnu listu Republike Hrvatske podnosi se
Zavodu na Obrascu 1. ovoga Pravilnika. U točki 12. Obrasca 1. mora biti
naznačeno da je zahtjev za »čuvanu sortu«.
2) Uz Zahtjev se dostavlja uzorak poljoprivrednog reprodukcijskog materijala
sorte i:
– podaci o izvoru i tipu iz članka 16. ovoga Pravilnika;
– podaci o načinu i mjestu održavanja »čuvane sorte«;
– podaci o neslužbenim ispitivanjima i znanja stečena kroz praktično iskustvo
tijekom uzgoja, korištenja sjemena i reprodukcijskog materijala sorte;
– opis »čuvane sorte«.
3) Uz Zahtjev iz stavka 2. ovoga članka prilaže se Tehnički upitnik.
4) Podnositelj Zahtjeva mora dostaviti Zavodu standardni uzorak sorte.
5) Domaća ili udomaćena sorta neće biti uključena na Nacionalnu sortnu listu:
1. ako je već uključena u Zajedničku sortnu listu Zajednice kao neka druga
sorta, a ne kao domaća ili udomaćena sorta, ili ukoliko je brisana iz Zajedničke
sortne liste Zajednice u posljednje dvije godine,
2. ako je u skladu s propisima kojima se uređuju oplemenjivačka prava
dodijeljeno oplemenjivačko pravo ili je zaštićena nacionalnim sustavom zaštite
ili je podnesen zahtjev za dodjelu oplemenjivačkog prava.
6) Za domaće i udomaćene sorte koje su do 25. svibnja 2000. godine bile priznate
može se prihvatiti više od jednog imena ukoliko su ta imena za sortu prije
korištena.
7) Domaća sorta mora se održavati u području odakle potječe.

VI. SADRŽAJ SORTNE LISTE REPUBLIKE
HRVATSKE I DOSJE SORTE

Članak 19.

1) Sortna lista Republike Hrvatske sadrži podatke o:
– vrsti kojoj sorta pripada;
– imenu sorte s naznakom oblika imena kada je ime u obliku koda;
– sinonimu za sortu;
– upisnom broju sorte;
– osobi odgovornoj za održavanje sorte;
– zastupniku održivača;
– datumu upisa sorte u sortnu listu;
– datumu do kojega se može tržiti reprodukcijski materijal sorte, nakon što je
sorta brisana iz sortne liste;
– genetskoj modifikaciji sorte;
– tome je li sorta domaća ili udomaćena.
2) Sortna lista za povrće sadrži i podatak za sorte čije se sjeme može staviti
na tržište samo kao standardno sjeme.
3) Sortna lista za lozu sadrži podatke o:
– vrsti kojoj sorta pripada;
– imenu sorte i sinonimima za sortu;
– upisnom broju sorte;
– osobi odgovornoj za održavanje sorte;
– zastupniku održivača;
– datumu upisa sorte u sortnu listu, osim za sorte koje su bile priznate do 31.
prosinca 1971. godine;
– datumu do kojega se može tržiti reprodukcijski materijal sorte, nakon što je
sorta brisana iz sortne liste;
– genetskoj modifikaciji sorte;
– osnovnim morfološkim i fiziološkim svojstvima po kojima se sorta razlikuje
jedna od druge.
4) Na prijedlog dobavljača koji održava osnovni materijal klona loze, u skladu
sa posebnim propisom o stavljanju na tržište materijala za vegetativno umnažanje
loze, za određenu sortu loze mogu biti naznačeni i podaci klona i njegovog
održivača.

Članak 20.

Svaka promjena vezana uz održivača sorte, njegovog zastupnika ili sortu za
vrijeme dok je sorta upisana u Sortnu listu Republike Hrvatske, mora biti
dostavljena Zavodu.
Ukoliko promjene vezane uz održivača sorte ili sortu nisu dostavljene Zavodu do
slijedećeg roka za plaćanje naknade za održavanje, sorta će se rješenjem brisati
iz pripadajućeg upisnika.

Članak 21.

1) Dosje sorte vodi se u Zavodu i u njemu je pohranjena dokumentacija o sorti.
2) Dosje sorte čuva se još deset godina nakon brisanja sorte iz pripadajućeg
upisnika.

VII. POSTUPAK OBNAVLJANJA UPISA SORTE U SORTNU LISTU REPUBLIKE HRVATSKE

Članak 22.

1) Sorte krmnog bilja, žitarica, repa, povrća, krumpira, uljarica i predivog
bilja upisuju se u Sortnu listu Republike Hrvatske za period od 10 godina, a
sorte loza za period od 25 godina.
2) Održivač sorte ili njegov zastupnik mora podnijeti Zahtjev za obnavljanje
upisa sorte u Sortnu listu Republike Hrvatske pri Zavodu i to najkasnije dvije
godine prije isteka 10 godina od upisa sorte u sortnu listu ili u slučaju loze
najkasnije pet godina prije isteka 25 godina od upisa sorte u sortnu listu.
3) Zahtjev za obnavljanje upisa sorte u Sortnu listu Republike Hrvatske podnosi
se na Obrascu 2., koji je tiskan uz ovaj Pravilnik i njegov je sastavni dio. Uz
Zahtjev za obnavljanje upisa sorte u Sortnu listu Republike Hrvatske dostavlja
se uzorak sjemena sorte za provjeru različitosti, ujednačenosti i postojanosti
sorte.
4) Prilikom podnošenja Zahtijeva za obnavljanje upisa sorte u Sortnu listu
Republike Hrvatske održivač sorte ili njegov zastupnik dužan je u napomeni
navesti način održavanja sorte i gdje će se održavati slijedećih 10 godina ili u
slučaju loze sljedećih 25 godina.

VIII. NADZOR NAD ODRŽAVANJEM SORTE

Članak 23.

1) Za vrijeme dok je sorta priznata mora se održavati.
2) Sortu mogu održavati održivači sorti koji su upisani u Upisnik dobavljača
sjemena ili Upisnik dobavljača sadnog materijala i registrirani za održavanje
sorte.
3) U slučaju sorti koje se održavaju izvan Republike Hrvatske uvijek se uz
održivača navodi i njegov zastupnik u Republici Hrvatskoj.
4) Nadzor nad održavanjem sorte kojim se potvrđuje njeno zadržavanje svojstava
temeljem kojih je priznata i upisana u Sortnu listu Republike Hrvatske obavljat
će Zavod.
5) Nadzor iz stavka 4. ovoga članka provodi se kontrolom zapisa o održavanju
sorte i usporedbom sjemena koje održivač ili njegov zastupnik stavlja u promet
sa standardnim uzorkom sorte.
6) Osoba odgovorna za održavanje sorte mora voditi zapise o:
– podrijetlu izvornog materijala u postupku održavanja sorte;
– količini proizvedenog poljoprivrednog reprodukcijskog materijala sorte koja je
u postupku održavanja;
– podrijetlu izvornog materijala i proizvodnji predosnovnog i osnovnog sjemena i
reprodukcijskog materijala;
– podrijetlu matičnih trsova i o količini proizvedenog reprodukcijskog
materijala u slučaju loze.
7) Osoba odgovorna za održavanje sorte mora omogućiti odgovornoj osobi Zavoda
kontrolu:
– površina i mjesta gdje se sorta održava;
– dorade sjemena i reprodukcijskog materijala sorte koja je predmet održavanja;
– zapisa o održavanju sorte i prateće evidencije;
– nasada matičnih trsova sorte koja se održava.

Članak 24.

Dobavljač koji provodi održavanje sorte mora Zavodu dostaviti dokaz o pravu
održavanja sorte izdan od održivača sorte.

Članak 25.

1) Ministarstvo će brisati dobavljača, registriranog za održavanje sorte,
upisanog u Upisnik dobavljača sjemena ili Upisnik dobavljača sadnog materijala
na njegov zahtjev ili ako ne plaća naknade za održavanje sorte.
2) Ministarstvo će brisati dobavljača, registriranog za održavanje sorte,
upisanog u Upisnik dobavljača sjemena ili Upisnik dobavljača sadnog materijala
ako se u nadzoru iz članka 23. stavak 4. i 5. ovoga Pravilnika utvrdi da ne vodi
propisane zapise o održavanju ili se utvrdi da sjeme koje održivač stavlja u
promet pod imenom sorte ne odgovara istoj.

IX. PRIJELAZNE I ZAVRŠNE ODREDBE

Članak 26.

1) Za sorte koje se nalaze na sortnoj listi duže od deset godina dobavljač
registriran za održavanje sorte mora u roku od godine dana od dana stupanja na
snagu ovoga Pravilnika pokrenuti postupak obnavljanja upisa sorte u Sortnu listu
Republike Hrvatske prema odredbama ovoga Pravilnika.
2) U slučaju da se u roku iz stavka 1. ovoga članka ne pokrene postupak sukladno
ovome Pravilniku, sorta će se brisati iz sortne liste.
3) Sorta koja je upisana u sortnu listu kao domaća i udomaćena sorta može se
zadržati na Sortnoj listi Republike Hrvatske ako sortu održava najmanje jedan
održivač.
4) Dobavljač registriran za održavanje sorte mora u roku od 5 godina od stupanja
na snagu ovoga Pravilnika izraditi Opis domaćih i udomaćenih sorti prema UPOV
vodiču.

Članak 27.

Danom stupanja na snagu ovoga Pravilnika prestaje važiti Pravilnik o upisu u
Upisnik održivača sorti poljoprivrednog bilja (»Narodne novine«, broj 73/06)
osim odredbi kojima se uređuju troškovi održavanja sorti.

Članak 28.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/30
Urbroj: 525-1-08-1
Zagreb, 19. ožujka 2008.

Ministar
**mr. sc. Božidar Pankretić**, v. r.

\_\_\_\_\_
1 Pravilnik preuzima odredbe
Direktive Vijeća 2002/53/EZ o zajedničkoj sortnoj listi poljoprivrednih biljnih
vrsta, Direktive Vijeća 2002/55/EZ o stavljanju na tržište sjemena povrća I
Direktive Vijeća 68/193/EEZ o stav­ljanju na tržište materijala za vegetativno
umnažanje loze

**PRILOG I.**

|  |  |
| --- | --- |
| CLASS 1 | AVENA, HOREDUM, SECALE, TRITICALE, TRITICUM |
| CLASS 2 | PANICUM, SETARIA |
| CLASS 3 | SORGHUM, ZEA |
| CLASS 4 | AGROSTIS, ALOPECURUS, ARRHENATHERUM, BROMUAS, CYNOSURUS, DACTYLIS, FESTUCA, LOLIUM, PHALARIS, PHLEUM, POA, TRISETUM |
| CLASS 5 | BRASSICA OLERACEA, BRASSICA CHINENSIS, BRASSICA PEKINENSIS |
| CLASS 6 | BRASSICA NAPUS, BRASSICA CAMPESTRIS, BRASSICA RAPA, BRASSICA JUNCEA, BRASSICA NIGRA, SINAPIS |
| CLASS 7 | LOTUS, MEDICAGO, ORNITHOPUS, ONOBRYCHIS, TRIFOLIUM |
| CLASS 8 | LUPINUS ALBUS, LUPINUS ANGUSTIFOLIU, LUPINUS LUTEUS |
| CLASS 9 | VICIA FABA |
| CLASS 10 | BETA VULGARIS. VAR ALBA, BETA VULGARIS.VAR ALTISSIMA |
| CLASS 11 | BETA VULGARIS.VAR CONDITIVA, BETA VULGARIS.VAR RUBRA, BETA VULGARIS.VAR CICLA, BETA VULGARIS.VULGARIS.VAR VULGARIS, BETA VULGARIS.VULGARIS.CONDITIVA |
| CLASS 12 | LACTUCA, VALERIANELLA, CICHORIUM |
| CLASS 13 | CUCUMIS SATIVU |
| CLASS 14 | CITRULLUS, CUCUMIS MELO, CUCURBITA |
| CLASS 15 | ANTHRISCUS, PETROSELINUM |
| CLASS 16 | DAUCUS, PASTINACA |
| CLASS 17 | ANETHUM, CARUM, FOENICULUM |
| CLASS 18 | BROMELIACEAE |
| CLASS 19 | PICEA, ABIES, PSEUDOTSUGA, PINUS, LARIX |
| CLASS 20 | CALLUNA, ERICA |
| CLASS 21 | SOLANUM TUBEROSU |
| CLASS 22 | NICOTIANA RUSTICA, NICOTIANA TABACUM |
| CLASS 23 | HELIANTHUS TUBEROSUS |
| CLASS 24 | HELIANTHUS ANNUUS |
| CLASS 25 | ORCHIDACEAE |
| CLASS 26 | EPIPHYLLUM, RHIPSALIDOPSIS, SCHLUMBERGERA, ZYGOCACTUS |
| CLASS 27 | PROTEACEAE |
| CLASS 28 | BRASSICA, druge nego (»BRASSICA NAPUS, BRASSICA CAMPESTRIC, BRASSICA RAPA, BRASSICA JUNCEA, BRASSICA NIGRA I SINAPIS, BRASSICA OLERACEA, BRASSICA CHINENSIS, BRASSICA PEKINENSIS) |
| CLASS 29 | LUPINUS, druge nego (LUPINUS ALBUS, LUPINUS ANGUSTIFOLIU, LUPINUS LUTEUS) |
| CLASS 30 | VICIA, druge nego VICIA FABA |
| CLASS 31 | BETA, druge nego (BETA VULGARIS.VAR ALBA, BETA VULGARIS.VAR ALTISSIMA, BETA VULGARIS.VAR CONDITIVA, BETA VULGARIS.VAR RUBRA, BETA VULGARIS.VAR CICLA, BETA VULGARIS.VULGARIS.VAR VULGARIS, BETA VULGARIS.VULGARIS.VAR CONDITIVA) |
| CLASS 32 | CUCUMIS, druge nego (CUCUMIS SATIVU, CUCUMIS MELO, CITRULLUS, CUCURBITA) |
| CLASS 33 | SOLANUM, druge nego (SOLANUM TUBEROSUM) |
| CLASS 34 | NICOTIANA, druge nego (NICOTIANA RUSTICA, NICOTIANA TABACUM) |
| CLASS 35 | HELIANTHUS, druge nego (HELIANTHUS TUBEROSUS, HELIANTHUS ANNUUS) |

![](dodatni/348121.gif)

![](dodatni/348122.gif)

![](dodatni/348123.gif)

![](dodatni/348124.gif)

Pravilnik, NN 45/2008-1536
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)